N Chye N Mai Hkamja Lam
N Chye N Mai Hkamja Lam
Kodawng Panse (Dapkawng)
Mungkan a manawt dingsawt gaw lani hte lani madang tsaw wa ai hte maren duhkra ladaw mung moi na hte shai mat wa sai re. 2015-2016 gaw, Aninyo ngu ai laklai hkra duhkra ladaw laja lana rai wa na hpe mungkan kaw na ndau shabra da ai. Aten n tam ai hka tung na, hka hkyet na, ladu lai kahtet na, nbung laru ni, nnang nawn kaba zawn re ni byin wa na re ngu tsun da ai re. Myen Mung kaw ya hkyak hkyak Myen Mung lawu daw mungdaw nkau mi kaw lu hka pyi n lu mat wa sai lam chye lu ai; dai majaw jan jan rai grau kahtet na re ngu tak lu ai.
Nau kahtet yang salat htaw nna masha hkum kata na hka dat ni, jum dat ni mâ mat wa yang baw sin wa, myi kahpram wa ai, labawp gale wa ai zawn malap kadawng mat wa chye ai re. Dai majaw, jan ladu lai kahtet wa ai aten hta hkansa ra na lam ni hpe hpaji jaw mayu ai. Grau nna, asak kaba sai gumgai dingla ni hte ma kaji ni gaw grau n hkam lu ai majaw, grau lakawn la ra na re. Shingre laja lana kahtet ai ten ni hta:-
(1) Jan ja ai jahpawt hkying 9 kaw nna, shana daw hkying 2-3 hkan du hkra mai byin yang shinggan n pru ga.
(2) Bungli a majaw hkawmsa ra ai ni pasi sumpan ri shan (csnfom;) palawng galu hpun, gupchyawp chyawp, jawng gup nna hkawmsa ga.
(3) Jan shingkang n chyup ai nsam (ahpraw, atsit) hpe buhpun ga. Achyang nsam gaw jan shingkang hpe chyup da ai majaw grau sa-up na re.
(4) Shani ka-ang nhku e (snr) shingnip ai katsi re shara kaw nga ga.
(5) Nta kata e rai yang, nbung shang pru kaja ai kaw nga ga.
(6) Hpun palawng hpe ahpa rai nna shan magap ai buhpun ga. Jan shingkang adingtawk hkra ai na jang shanhpyi kensa chye byin ai re.
(7) Bungli galaw sha ra ai ni jahpawt jau jau galaw nna, shana jan kya ai hpang she bai galaw ga.
(8) Salum ana, sairawt ana, saidwi jitdwi ana lu ai ni hpe grai sadi maja let gawn lajang ga.
(9) Lusha hpe grai jap ai ni, kan kya na zawn re ni sadi ga. Kan mase yang jum dat grau yawm chye ai majaw re.
(10) Salat grai pru ai ni dat-sa jaw lu ga. Kayau ai ladat jaw ra ai. Htuk mi hpe hkasan bu kaba langai hta kayau ga. Asak 5 ning npu na ni chyenmi sha bang ra ai. Kayau ai lam nau law jang kan chye mase wa ai majaw re.
(11) သီးစံုထုပ္ namsi ntsin ni lu yang mung kaja ai. Shinggan e, jan hkra ai kaw e dut dam da ai namsi ntsin ni (ေဖ်ာ္ရည္ဗူးစံု)ni hpe n mari lu ai sha namsi nan nan lu kayau lu yang grau kaja ai.
(12) Salat nau htaw ai lam byin wa nna jumdat (ဓါတ္ဆား) ni jaw lu tim grau sawng wa jang, ni nawn ai tsirung tsigawk de tsi tsi hkam la ra ai.
(13) Lagawp gale ai sha n-ga, hkum ting na shanring(ၾကြက္သား),salum nring(ႏွလံုးၾကြက္သား), bawp le le (ၾကြက္တက္) yang, salum chye hkring nna asak sum wa chye ai.
Dai majaw Jan grai kahtet wa ai ten lahta na lam ni hpe sadi maja let hkan sa nna hkumhkrang myit masin ngwipyaw hkamja let shawnglam de rawt jat galu kaba wa ai amyu ni tai wa ga law.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn